**Ferrari Enzo** je superšportový automobil s karosériou Berlinetta, vyrábaný talianskou automobilkou Ferrari v rokoch 2002 až 2004. V limitovanej edícii bolo vyrobených spolu 400 kusov, ktoré Ferrari predávalo iba vybraným zákazníkom (jeden kus dostal dokonca aj pápež). Ferrari Enzo nesie meno po Enzovi Ferrarim – zakladateľovi automobilky Ferrari. Model Enzo využíva technológie z Formuly 1, ľahkú a pevnú karosériu z karbónového monokoku a dvanásťvalcový motor – Tipo F140B, ktorý vyprodukuje výkon 660 koní, krútiaci moment 657 Nm a to umožňuje dosiahnuť maximálnu rýchlosť 355 km/h a zrýchlenie z nuly na 100 km/h za 3,27 s.

Špecifikácia
------------

### Motor, prevodovka a brzdy

Motor Ferrari Enzo
Ferrari Enzo používa 65-stupňový, šesťlitrový (5 998 cm³) vidlicový dvanásťvalec – Tipo F140B. Motor produkuje 660 PS (485 kW; 651 hp) a 657 Nm točivého/krútiaceho momentu. Využíva elektronické priame vstrekovanie Bosch Motronic ME7 cez rozvody DOHC so štyrmi ventilmi na valec. 
  

Enzo už nie je dostupné s klasickou 6-rýchlostnou manuálnou prevodovkou, iba s poloautomatickou sekvenčnou prevodovkou, prevzatou z monopostov F1 (t. j. prevodovka je automatická, ovládaná pádlami pod volantom). Dokáže preradiť už za 0,15 s.

Prevodové pomery

| Rýchlosť | 1 | 2 | 3 | 4 | 5 | 6 | Výsledný pomer |
| --- | --- | --- | --- | --- | --- | --- | --- |
| **Pomer** | 3.15:1 | 2.18:1 | 1.57:1 | 1.19:1 | 0.94:1 | 0.76:1 | 4.1:1 |

Keramické brzdy pochádzajú od firmy Brembo (483 a 381 mm kotúče) a dokážu vozidlo zastaviť za menej než 34 m. Vďaka kvalitnému materiálu a vnútornému chladeniu odolávajú veľkým teplotám a zaťaženiu, teda dokážu Ferrari Enzo kvalitne spomaľovať aj v náročných podmienkach.

### Karoséria a interiér

Ferrari Enzo má karosériu vyrobenú z uhlíkového vlákna – karbónového monokoku, preto je veľmi pevná a zároveň ľahká. Je aerodynamicky tvarovaná a vytvára veľký prítlak už pri nízkych rýchlostiach – vďaka tomu môže Ferrari Enzo prechádzať zákruty väčšou rýchlosťou a lepšou stabilitou. Interiér od predošlých modelov výrazne pokročil (F40,F50...). Je vybavený vyhrievaním okien, automatickou klimatizáciou a v cele vozidlo disponuje množstvom elektronických systémov – kontrola trakcie, stability, prešmyku... V aute sú štandardom kožené, elektronicky nastaviteľné sedadlá a iné vymoženosti, čo však malo nepriaznivý vplyv na hmotnosť vozidla.

### Výkony a parametre

|  |  |
| --- | --- |
| Zrýchlenie 0 – 100 km/h: | 3,27 s |
| Zrýchlenie 0 – 160 km/h: | 6,4 s |
| Zrýchlenie 0 – 200 km/h: | 9,5 s |
| Zrýchlenie 0 – 300 km/h: | 26 s |
| 1/4 míle (400 m): | 11 s @213 km/h |
| 1 000 m: | 19,6 s @278 km/h |
| Brzdná dráha 100 – 0 km/h: | 33 m |
| Maximálna rýchlosť: | 355 km/h |
| Výkon: | 660 PS (485 kW; 651 hp) @7 800 ot./min. (110 PS/L; 483 Nm/t) |
| Krútiaci moment: | 657 N.m @5 500 ot./min. (109 Nm/L; 481 Nm/t) |
| Kombinovaná spotreba: | 13,9 L/100 km |
| Objem palivovej nádrže: | 110 L |

* Enzo má zaujímavé vertikálne dvereEnzo má zaujímavé vertikálne dvere
* Enzo v žltej farbe – Giallo ModenaEnzo v žltej farbe – Giallo Modena
* Enzo a jeho motorEnzo a jeho motor
* Enzo zozaduEnzo zozadu
* Enzo zbokuEnzo zboku
* Prístrojová doska a displejePrístrojová doska a displeje

Iné verzie
----------

Ferrari FXX
### Ferrari FXX

Ferrari FXX je špeciálna verzia základného Enza určená na okruhy. Má motor 6,3 L V12, ktorý vyprodukuje 800 koní teda približne 590 kilowattov pri 9 500 ot./min. Má novú superrýchlu prevodovku a nové brzdy Brembo. Jeho počiatočná cena bola 1,3 mil. €. Maximálna rýchlosť vystúpila na viac než 365 km/h.

### Ferrari P4/5 by Pininfarina

Ferrari P4/5 od Pininfarina
Ferrari P4/5 Pininfarina je špeciálna jednorazová verzia Ferrari Enzo od Pininfarina. Objednal si ho a financoval Američan James Glickenhaus. Jeden kus bol vytvorený v roku 2006 v Turíne v Taliansku. Čiastočne pripomínalo Ferrari P, Ferrari 330 P3/4 a P4 (všetky tri boli pretekárske špeciály). P4/5 sa dosiahlo rýchlosť 100 km/h za menej než 3 sekundy a maximálnu rýchlosť viac než 375 km/h.

### Maserati MC12

Maserati MC12
V tej dobe bolo Ferrari vlastníkom Maserati. Preto sa firma rozhodla oživiť značku Maserati a zostaviť model postavený na platforme Ferrari Enzo – Maserati MC12. MC12-tka je výkonnejšia, rýchlejšia a horšie vybavená ako Enzo, dá sa označiť ako cestná verzia pretekárskeho auta.

### Ferrari FXX Evoluzione

Ide ešte o vylepšenú čisto pretekársku verziu Ferrari FXX. Má o 60 koní viac, je ľahšia a jeho maximálna rýchlosť dosahuje takmer 390 km/h. Zrýchlenie z nuly na 100 km/h dosiahne za asi 2,5 s.

### Maserati Birdcage 75th

Prototyp Maserati
Je koncept navrhnutý Pininfarinou na 75. výročie automobilky Maserati. Bol predstavený na autosalóne v Ženeve v roku 2005 a považuje sa za „bratranca" Ferrari P4/5. Má 700 koní a vylepšenú aerodynamiku, jeho maximálna rýchlosť údajne dosahuje až 390 km/h a zrýchlenie 0 – 100 km/h dosiahne za menej než 2,9 s. Je to však iba koncept – prototyp a pravdepodobne sa nikdy nebude sériovo vyrábať.

### Maserati MC12 Corsa

Pretekárska verzia Maserati MC12
Je to pretekárska verzia Maserati MC12. Nazýva sa aj Maserati MC12 GT1 alebo iba Maserati MC12 GT, zúčastnila sa a vyhrala 2005 FIA GT Manufacturers Cup, pričom porazila aj výkonnejšie Ferrari FXX. Maserati MC12 GT1 Corsa má 755 PS teda 555 kW pri 8 000 ot./min. čo je o 122 koní viac ako má základná MC12-tka.

Iné projekty
------------

Commons
* Spolupracuj na Commons Commons ponúka multimediálne súbory na tému **Ferrari Enzo**